Mar 12,2016
కోలుకోని పారిశ్రామికోత్పత్తి
న్యూఢిల్లీ: తయారీ రంగంలో నెలకొన్న స్తబ్ధత నేపధ్యంలో వరుసగా మూడో మాసంలోనూ దేశ పారిశ్రామికోత్పత్తి పతనాన్ని చవి చూసింది. దీంతో ప్రభుత్వం ప్రతిష్టాత్మకంగా తీసుకున్న 'మేక్‌ ఇన్‌ ఇండియా'కు ప్రధానంగా సవాళ్లు ఎదురవుతున్నాయనేది స్పష్టమవుతుంది. మరోవైపు వరుస ఎగుమతుల పతనం.. పారిశ్రామిక ఉత్పత్తి సూచీ (ఐఐపి)పై మరింత ఒత్తిడిని పెంచుతోంది. ఈ ఏడాది జనవరి మాసంలో ఐఐపీ వృద్ధి రేటు ఏకంగా 1.5 శాతానికి పడిపోయింది. ఇంతక్రితం డిసెంబర్‌లో ఇది 1.2 శాతంగా, నవంబర్‌లో 3.4 శాతంగా నమోదైందని కేంద్ర గణంకాల శాఖ వెల్లడించింది. 2015 జనవరి మాసంలో పారిశ్రామికోత్పత్తి 2.8 శాతం వృద్ధిని కనబర్చింది.
ప్రస్తుత ఆర్ధిక సంవత్సరం ఏప్రిల్‌ నుంచి జనవరి మధ్య కాలంలో యథాతథంగా 2.7 శాతంగా నమోదయ్యింది.గత జనవరిలో ప్రధానంగా క్యాపిటల్‌ గూడ్స్‌ ఉత్పత్తి వృద్ధి రేటు 2.04 శాతం క్షీణించింది. గతేడాది ఇదే మాసంలో 12.4 శాతం వృద్ధిని నమోదు చేసుకుంది. 2016 జనవరిలో తయారీ రంగం 2.8 శాతానికి క్షీణించింది. గతేడాది ఇదే మాసంలో ఈ రంగం 3.4 శాతం వృద్ధిని కనబర్చింది. మొత్తం పారిశ్రామికోత్పత్తి సూచీలో తయారీ రంగం 75 శాతం వాటా కలిగి ఉంది. గనుల రంగం మాత్రం స్వల్పంగా పెరిగి 1.2 శాతంగా నమోదయ్యింది. గతేడాది జనవరిలో ఈ రంగం 1.8 శాతం వృద్ధి చోటు చేసుకుంది. ఈ ఏడాది తొలి మాసంలో విద్యుత్‌ ఉత్పత్తి మాత్రం 6.6 శాతం పెరిగింది. 2015 ఇదే మాసంలో ఈరంగం 3.3 శాతంగా నమోదయ్యింది. క్రితం జనవరిలో కన్సూమర్‌ డ్యూరెబుల్స్‌ స్వల్పంగా పెరిగి 5.8 శాతంగా చోటు చేసుకుంది. కన్సూమర్‌ నాన్‌ డ్యూరెబుల్స్‌ 0.3 శాతం నుంచి 3.1 శాతానికి పెరిగింది. మొత్తం 22 తయారీ పరిశ్రమల్లో 10 రంగాలు ప్రతికూలతను ఎదుర్కొన్నాయి.
మీ స్నేహితులకు రికమెండ్ చెయ్యండి